text: Varmebølge på vej
  19 juli 2010 kl. 08.17
  Varm sommerluft strømmer atter frem mod Danmark og vil i ugens løb sende temperaturen op nær 30 grader.
  I en af de største ferieuger overhovedet ser varmen ud til igen for alvor at indtage Danmark.
  Det sker efter nogle dage med mere moderate varmegrader, der nu afløses af betydeligt varmere vejr, der kan give os endnu en varmebølge.
  - Varm luft fra Sydvesteuropa blæser op mod Danmark og sender både tirsdag og onsdag temperaturen op omkring 27-29 grader i eftermiddagstimerne. Sammen med varmen er der udsigt til masser af sol, fortæller Anders Brandt, TV2 Vejrcenter.
  
  Regn sidst på ugen
  - Ifølge vores seneste prognoser bliver det varmest tirsdag og onsdag inden en svag front natten til torsdag ventes at svinge ind over Danmark med regn- og tordenbyger. Torsdag kan temperaturen stadig nå over 25 grader, men herefter ventes køligere luft frem mod weekenden at trænge ind over os. Det sker samtidig med vi kan forvente flere regn- og tordenbyger, siger Anders Brandt.
  Inden da kan vi meget vel have haft tre dage med temperaturer over 25 grader i en stor del af landet - og dermed ser alt ud til vi igen skal have en varmebølge over Danmark.
  